text: To Esbjerg-svømmere til Paralympiske Lege
  09 juli 2012 kl. 07.43
  To svømmere fra Esbjerg er udtaget til Paralympiske Lege i London i slutningen af august. De to udgør en trediedel af det danske svømmehold.
  De to svømmere fra Elite Svøm Esbjerg er 17-årige Kasper Zysek og 18-årige Mikkel Asmussen. 
  De har begge tidligere deltaget i både EM- og VM-konkurrence og har også ved disse lejligheder kvalificeret sig til finalerne. Perioden frem til de Paralympiske Lege i slutningen af august og begyndelsen af september skal bruges til træning hjemme i Esbjerg - og på trænignslejre med de øvrige fire svømmere i den paralympiske svømmetrup. 
  - Der ligger rigtig megen træning og klar prioritering de seneste 3&#8208;4 år bag en udtagelse som denne, siger cheftræner Thomas Stub, Elite Svøm Esbjerg. Og derfor er det også en velfortjent forløsning for de to unge herrer. Nu er udtagelsen i hus, og nu kan fokus indstilles på at forberede sig på at lave rigtigt gode præstationer i London.
  - Det er et ungt dansk svømmehold, der sendes til London, og der er således ingen gengangere fra de Paralympiske Lege i Beijing i 2008.
  